उसलै अद्धी दुनिया सुत्ती दी ही। चानचक सारी दुनिया दे सारे टैलिविजनें उप्पर दूइयां चैनल्ज बदलोइयां ते सारै कुतै युनिवर्सल ब्लैंकट चैनल लग्गी गेआ। यानि कोई बड्डी ऐमरजैंसी। हवाई अड्डे ते रेलवे स्टेशनें दे विशाल चमकीले परदें उप्पर ते लोकें दे घरें लग्गे दे टैलीविजनें उप्पर डॉ. इलियास दा खूबसूरत चेह्‌रा आई गेआ। डॉ. इलियास दे चेह्‌रे दी गम्भीरता ते उंदे गल्ल करने दे अन्दाज कन्नै लोक घाबरी गे। परेशानी ते उत्सुकता मारे लोकें टैलीफून ते टैली-विडियो करियै सुत्ती दी अद्धी दुनिया गी बी जगाई दित्ता। पर ठैह्‌रो....। इ’यां एह् गल्ल समझ नेई औनी। गल्ल थोह्‌ड़ी होर पिच्छुआं ते तरतीबबार कीती जा।